Xubꞌij kꞌu ri Jesús chke ri winaq aj Israel ri xekojon che:
We ri alaq kätaqej alaq u bꞌanik ri nu bꞌim chech alaq,
qas tzij alaq nu tijoxelabꞌ,
—xcha chke.
Ketamaj kꞌu na alaq ri qas tzij,
ri qas tzij kꞌut kubꞌano chi tzoqopital chi alaq,
—xcha chke.
Ri winaq aj Israel xechꞌawik,
xkibꞌij:
Ri uj are qa mam ri Abraham ojer,
man uj kojom tä kꞌu xaq che patänil re jun winaq.
¿Jas lo waꞌ chi käbꞌij la chqe chi kujtzoqopitaj na?
—xecha che.
Ri Jesús xubꞌij chke:
Qas tzij kinbꞌij chech alaq chi konojel ri kemakunik e kojom riꞌ che patänil taq re ri mak.
Jun ri kojom che patäninel man are tä qas ajpaja.
Are kꞌu ri u kꞌojol ri rajaw ja qas ajpaja riꞌ amaqꞌel ronojel qꞌij.
Je kꞌu riꞌ,
we ri in,
in u Kꞌojol ri Dios kintzoqopin chech alaq,
qas tzij riꞌ chi tzoqopital chi alaq,
—xcha chke.
Ri in wetam chi ri mam alaq are ri Abraham ojer.
Kaj kꞌu alaq kinkämisaj alaq rumal chi man käkoj tä alaq ri kinbꞌij chech alaq.
Ri in are kinbꞌij ri u kꞌutum ri nu Tat chnuwäch.
Are kꞌu ri alaq are käbꞌan alaq jachike ri bꞌim chech alaq rumal ri tat alaq,
—xcha ri Jesús chke.
Ri e areꞌ xechꞌawik,
xkibꞌij:
Ri qa tat uj are ri qa mam Abraham ojer,
—xechaꞌ.
Ri Jesús xubꞌij chke:
We ta qas tzij are tat alaq ri qa mam Abraham,
are ta käbꞌan alaq riꞌ jas ri xubꞌan ri areꞌ.
Pune nu bꞌim ri qas tzij chech alaq ri u kꞌutum ri Dios chnuwäch,
ri alaq kaj alaq kinkämisaj alaq.
Ri qa mam Abraham man kꞌo tä jumul ri jeꞌ xubꞌan waꞌ.
Ri alaq kꞌut jeꞌ käbꞌan alaq jas ri kubꞌan ri tat alaq,
—xcha ri Jesús chke.
Ri e areꞌ kꞌut xkibꞌij che:
Ri uj,
man uj alkꞌualaxelabꞌ taj ri mat qꞌalaj u wäch qa tat.
Ri qa Tat xa jun kꞌolik,
are kꞌu ri Dios,
—xechaꞌ.
Ri Jesús kꞌut xubꞌij chke:
We ta qas tzij chi ri Dios are Tat alaq,
kinaj ta alaq riꞌ rumal chi ri in rukꞌ ri Dios in petinaq wi,
waral kꞌut in kꞌo wi.
Man in petinaq taj xaq pa we wi,
xane are ri Dios xintaqow loq.
¿Jas che ri alaq man käkowin tä alaq chuchꞌobꞌik ri kinbꞌij?
Xa rumal chi man kaj tä alaq kätatabꞌej alaq ri nu tzij.
Ri tat alaq are ri Itzel.
Ri alaq,
alaq rech ri areꞌ,
are kꞌu kaj alaq käbꞌan alaq jachike ri kraj ri areꞌ.
Ri Itzel are jun kämisanel ojer loq.
Ri areꞌ man kubꞌan tä ri qas tzij,
man kubꞌij tä kꞌu ri qas tzij.
Aretaq kubꞌan tzij,
are kubꞌij ri u bꞌanik ri areꞌ.
Are jun bꞌanal tzij,
ki tat kꞌut ri bꞌanal taq tzij.
Ri in kꞌut kinbꞌij ri qas tzij,
rumal kꞌu riꞌ ri alaq man käkoj tä alaq ri nu tzij.
¿Jachin chech alaq käkowinik kuqꞌalajisaj chi qas tzij kꞌo mak nu bꞌanom?
We kꞌu kinbꞌij ri qas tzij,
¿jas kꞌu che man käkoj tä alaq ri kinbꞌij?
Apachin ri rech ri Dios kutatabꞌej riꞌ ru Tzij ri Dios.
Are kꞌu ri alaq man alaq tä rech ri Dios.
Rumal riꞌ man kaj tä alaq kätatabꞌej alaq ru Tzij ri Dios,
—xcha ri Jesús chke ri winaq aj Israel.
Ri winaq aj Israel xkibꞌij che ri Jesús:
Qas tzij ri xqabꞌij aretaq xqabꞌij chi ri lal,
xa lal aj Samaria,
xuqujeꞌ chi ri lal kꞌo jun itzel espíritu che la,
—xecha che ri Jesús.
Ri Jesús xchꞌawik,
xubꞌij chke:
Man kꞌo tä jun itzel espíritu chwe.
Ri tajin kinbꞌano,
xa tajin kinya u qꞌij ri nu Tat,
are kꞌu ri alaq xa kesaj alaq nu kꞌixbꞌal.
Ri in kꞌut man kwaj taj chi käyiꞌ nu qꞌij,
pune ta ne kꞌo Jun ri kraj chi käyiꞌ nu qꞌij,
kuqꞌat kꞌu na tzij ri Areꞌ pa ki wiꞌ ri käketzelaj nu wäch.
Qas tzij kinbꞌij chech alaq chi jachin ri kunimaj ri kinbꞌij,
man käkäm tä na ri areꞌ,
—xcha chke.
Te riꞌ ri winaq aj Israel xechꞌawik,
xkibꞌij:
Kämik qas xel chi saq chqawäch chi xa kꞌo jun itzel espíritu che la,
—xecha che ri Jesús.
Ri qa mam Abraham,
xuqujeꞌ konojel ri qꞌalajisal taq re ru Loqꞌ Pixabꞌ ri Dios xekämik,
te kꞌu riꞌ käbꞌij la:
“Jachin ri kunimaj ri kinbꞌij man käkäm taj,”
—kächa la.
¿A lal ta kꞌut nim na ri qꞌij la chuwäch ri qa mam Abraham?
Ri areꞌ xkämik,
xuqujeꞌ xekäm ri qꞌalajisal taq re ru Loqꞌ Pixabꞌ ri Dios.
¿Jachin ta kꞌu ri lal ri käbꞌan che ibꞌ la?
—xecha che.
Ri Jesús xchꞌawik,
xubꞌij chke:
We ta xaq in kinya nu qꞌij chbꞌil wibꞌ,
man kꞌo tä u patän riꞌ.
Are kꞌu ri käyoꞌw nu qꞌij are ri nu Tat,
ri käbꞌij alaq chi are Dios alaq.
Ri alaq kꞌut man etamam tä alaq u wäch.
Ri in qas tzij wetam u wäch.
We ta kinbꞌij chi man wetam tä u wäch,
in bꞌanal tzij ta riꞌ jeꞌ jas ri alaq.
Ri in kꞌut qas tzij wetam u wäch,
kinnimaj kꞌut ri kubꞌij.
Ri Abraham ri mam alaq xkikotik aretaq xuto chi käril na ri nu qꞌij.
Xril kꞌut,
qas kꞌu xkikotik,
—xcha chke.
Ri winaq aj Israel xkibꞌij che ri Jesús:
Mäjaꞌ ne nikꞌiaj ciento junabꞌ la,
te kꞌu riꞌ käbꞌij la chi xil la u wäch ri qa mam Abraham,
—xecha che.
Ri Jesús xchꞌawik,
xubꞌij:
Qas tzij kinbꞌij chech alaq chi ri in,
in kꞌo chik ojer,
kꞌä mäjoq käkꞌoji ri Abraham,
—xcha chke ri winaq aj Israel.
Xepe kꞌu ri winaq aj Israel,
xkikꞌam abꞌaj rech käkikꞌiäq chrij ri Jesús.
Ri Areꞌ kꞌut,
xukꞌuꞌ ribꞌ chkiwäch,
xel loq pa ri nimalaj rachoch Dios,
xokꞌow chkixol ri winaq,
xeꞌk.